SL Uradni list Evropske unije C 353/6

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 353/05)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„KARLOVARSKÝ SUCHAR“

EU št.: CZ-PGI-0105-01344 – 15.06.2015

ZOP ( ) ZGO ( X )

1. Skupina vložnikov in pravni interes

Karlovarská pekárna Trend s.r.o. Slepá 517/1 360 05 Karlovy Vary ČESKÁ REPUBLIKA Tel.: +420 774455807 E-naslov: jaros@karlovarskapekarna.cz

Pravni interes izhaja iz dejstva, da je vložnik edini proizvajalec na geografskem območju in v skladu s spodaj navedenim besedilom.

2. Država članica ali tretja država

Češka republika

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklo — ☒ Metoda proizvodnje — ☒ Povezava — ☐ Označevanje — ☐ Drugo [Navedite.]

4. Vrsta sprememb(-e)

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Sprememba (spremembe)

I. Opis proizvoda:

V sedmem odstavku točke 4.2 specifikacije „Fizikalno-kemijske lastnosti“ se namesto stavka „Povprečne vrednosti za 100 g proizvoda – Karlovarský suchar special“ navede stavek „Najmanjše količine posameznih surovin za 100 g proizvoda ‚Karlovarský suchar special‘“. Posamezne sestavine se spremenijo na naslednji način:

suha snov: najmanj 90 g

beljakovine: najmanj 10 g

maščobe: najmanj 1,7 g

ogljikovi hidrati: najmanj 64,1 g

energijska vrednost: 1 400–1 570 kJ

Točka 3.2 Enotnega dokumenta je v skladu z navedenim.

II. V osmem odstavku točke 4.2 specifikacije se namesto stavka „Povprečne vrednosti za 100 g proizvoda – Karlovarský suchar dietní.“ navede stavek „Najmanjše količine posameznih sestavin za 100 g proizvoda ‚Karlovarský suchar dietní‘“. Posamezne sestavine se spremenijo na naslednji način:

suha snov: najmanj 90 g

beljakovine: najmanj 10 g

maščobe: najmanj 1,5 g

ogljikovi hidrati: najmanj 63,9 g

energijska vrednost: 1 370–1 550 kJ

V „Mikrobiološke lastnosti proizvoda“ v desetem odstavku točke 4.2 se v tretjem stavku „V vseh parametrih so rezultati negativni ali globoko pod normo.“ izpusti beseda „globoko“. Peti stavek „Mikrobiološke lastnosti proizvoda mora ustrezati naslednji uredbi: Uredba št. 132/2004 Sb. o mikrobioloških zahtevah v zvezi z živili, načinom nadzora in ocenjevanjem.“ se nadomesti s stavkom „Mikrobiološke lastnosti proizvoda morajo biti v skladu z veljavno zakonodajo“.

V enajstem odstavku „Karlovarský suchar special:“ se v točki 4.2 izpustijo besede „pitna voda“ in „mineralna sol Karlovi Vari“.

V trinajstem odstavku se v točki 4.2 namesto stavka „Na trg se dajejo v kartonskih škatlah po 200 g.“ navede stavek „Na trg se dajejo v embalažah z različno težo.“

Točki 3.2 in 3.3 Enotnega dokumenta sta v skladu z navedenim.

Utemeljitev spremembe I in II

Količinske vrednosti posameznih sestavin proizvoda „Karlovarský suchar special“ in „Karlovarský suchar dietní“ se povečajo za najmanjšo količino suhe snovi in zmanjšajo za najmanjšo količino maščob in sladkorja.

Povečanje najmanjše količine suhe snovi temelji na boljši tehnologiji skladiščenja in prevoza, zato se proizvod dodatno ne navlaži. Na manjšo količino sladkorja in maščob vplivajo sodobne prehranske zahteve, po katerih se prepečenec obravnava in uporablja kot dietno živilo. Zaradi manjše količine maščobe in sladkorja se je predvsem pri proizvodu „Karlovarský suchar dietní“ zmanjšala energijska vrednost. Prvotno navedeni razponi količin posameznih sestavin so bili zaradi poenostavitve nadzornih mehanizmov nadomeščeni s predpisano najmanjšo količino, pri čemer običajno ne prihaja do pomembnega povečanja teh vrednosti, saj to ne sme spremeniti zgoraj navedene energijske vrednosti.

III. Dokazilo o poreklu:

V točki 4.4 specifikacije je potrebnih nekaj manjših sprememb.

V drugem stavku prvega odstavka se izpustijo besede „mineralna sol Karlovi Vari“.

V drugem odstavku se spremeni prvi stavek. Stavek „Notranji nadzor upoštevanja specifikacij izvaja tehnolog družbe na vsakih šest mesecev.“ se nadomesti s stavkom „Notranji nadzor upoštevanja specifikacij izvaja tehnolog družbe v skladu s HACCP“.

V drugem stavku tretjega odstavka se izpustita besedi „kritične točke“.

V petem odstavku „Posamezne točke nadzora“ se v točki „- sejanje moke“ izpustita besedi „fizični nadzor“. V tem odstavku se izpusti tudi točka „- topnost maščob (vizualni nadzor nečistih delcev)“.

V šestem odstavku „Glavni predpisi“ se besede „v skladu z izvedbenima uredbama št. 852/2004 Sb. in št. 178/2002 Sb.“ nadomestijo z besedami „v skladu z veljavno zakonodajo“.

V sedmem odstavku „Mikrobiološki nadzor“ se prvi stavek „Najmanj enkrat letno se vzorci pošljejo v mikrobiološko analizo“ nadomesti s stavkom „V skladu s sistemom HACCP se vzorci pošljejo v mikrobiološko analizo“. V četrtem stavku se izpusti beseda „globoko“. Peti stavek „Mikrobiološke lastnosti proizvoda mora ustrezati naslednji uredbi: Uredba št. 132/2004 Sb. o mikrobioloških zahtevah v zvezi z živili, načinom nadzora in ocenjevanjem“ se nadomesti s stavkom „Mikrobiološke lastnosti proizvoda se ocenjujejo v skladu z veljavno zakonodajo“.

Utemeljitev spremembe III

Notranji nadzor skladnosti s specifikacijo in tehnološkega postopka se nadomesti s tekočim spremljanjem v skladu s HACCP.

Nadzor topnosti maščob je bil opuščen, ker je bila posodobljena proizvodnja surovin in proizvajalci ter dobavitelji zagotavljajo kakovost s predloženimi potrdili o kakovosti.

IV. Metoda proizvodnje:

V točki 4.5 specifikacije „Način proizvodnje“ je potrebnih nekaj manjših sprememb postopka proizvodnje.

V drugem odstavku se izpustijo besede v oklepaju „mineralna sol Karlovi Vari“.

V nadaljevanju se izpusti stavek „Mineralna sol Karlovi Vari je zmes natrijevega sulfata, kalijevega sulfata in natrijevega bikarbonata.“

V petem odstavku „Mešanje“ se namesto drugega in tretjega stavka „Po doziranju se posamezne sestavine zmešajo v nečkah s toplo vodo pri temperaturi okoli 27 °C. Ko je testo srednje čvrsto, se ga obdela s tolkačem, čas mešanja je približno 7 minut, temperatura testa pa 27–30 °C, testo vzhaja približno 60–80 minut.“ navedejo stavki „Po doziranju se posamezne sestavine zmešajo v nečkah z vodo. Ko je testo srednje čvrsto, se ga obdela s tolkačem in pusti vzhajati približno 20–40 minut, temperatura testa je 20–30 °C.“

V šestem odstavku „Delitev“ se namesto stavka „Zrelo testo se na delilnem stroju razdeli na kose s težo 1,10–1,15 kg, ki se nato oblikujejo v štruce in polagajo v pomaščene modele (oblikovanje v modelih).“ navede stavek „Zrelo testo se oblikuje v štruce, ki se nato razdelijo in polagajo v pomaščene modele (oblikovanje v modelih).“

V sedmem odstavku „Vzhajanje“ se namesto stavka „Štruce vzhajajo približno 60 minut pri temperaturi 35–40 °C in vlažnosti 70–75 %.“ navede stavek „Štruce vzhajajo približno 60 minut pri temperaturi 35–40 °C in vlažnosti 70–80 %.“

V osmem odstavku „Pečenje“ se namesto stavka „Po vzhajanju se štruce položijo v odprtih modelih v krušno peč na paro pri temperaturi 220–230 °C in se pečejo 35–45 minut pri temperaturi 280–300 °C.“ navede stavek „Po vzhajanju se štruce položijo v odprtih modelih v krušno peč na paro pri temperaturi 220–240 °C in pečejo 35–45 minut pri temperaturi 200–230 °C.“

V desetem odstavku „Rezanje“ se namesto stavka „Štruce se režejo na rezine z debelino 13,5 mm.“ navede stavek „Štruce se režejo na rezine.“

V enajstem odstavku „Opekanje“ se namesto stavka „Rezine se položijo na trak in pečejo 12 minut, temperatura prostora za peko je 200–210 °C, temperatura gorilnika 280–300 °C.“ navede stavek „Rezine se položijo na trak ali pladenj in pečejo približno 8–12 minut, temperatura prostora za peko je 200–210 °C.“

V dvanajstem odstavku „Hlajenje in pakiranje“ se namesto stavkov „Popečene rezine se položijo v predale in po ustrezni ohladitvi zavijejo v aluminijasti ovoj z zaščitnim papirjem. Tako zavit prepečenec se položi v majhne škatle iz potiskanega kartona, ki se embalirajo v velike kartone. Teža proizvoda je 200 g z odstopanjem – 7 %“ navede „Popečene rezine se položijo v predale in po ustrezni ohladitvi se zavijejo v folije z nalepko, v potiskano folijo ali kartonske škatle z različno težo.“

Točka 3.4 Enotnega dokumenta je v skladu z navedenim.

Utemeljitev spremembe IV

Glede izpusta mineralne soli Karlovi Vari v drugem odstavku, glej Utemeljitev spremembe V.

Zaradi nestalne temperature uporabljenih surovin in nestalne količine kvašenega testa se spreminjajo parametri v zvezi s temperaturo vode, vzhajanjem, časom mešanja, temperaturo testa in časom zorenja.

V zvezi z delitvijo se izbriše podatek o debelini, saj je odvisen od velikosti uporabljenih modelov za peko.

V zvezi z vzhajanjem se spremeni podatek o vlažnosti zaradi uporabe zaprtih modelov za peko. Višja vlažnost je potrebna za pravilno vzhajanje v zaprtih modelih.

Pri peki je zaradi ohranitve enotnih velikosti rezin proizvoda treba testo vložiti v zaprti model. Zaradi razvoja peči se dodaja dodatna vrsta peči, in sicer „rotacijska peč“. Temperatura nalaganja v pečico se zvišuje zaradi uporabe peči, pri katerih ob nastanku pare temperatura pade za približno 10 °C. Zaradi sodobnejših naprav z večjo učinkovitostjo ob manjši porabi se prilagodi temperatura pri peki, kar je gospodarnejše in okolju prijaznejše.

V zvezi z rezanjem se izpusti podatek o debelini rezin, saj od tega ni odvisna kakovost proizvoda.

Prišlo je do posodobitve peči za opekanje. Peči s trakovi za pečenje se uporabljajo le izjemoma, v rotacijskih pečeh se uporabljajo pladnji. Prilagodi se tudi čas opekanja, ki je odvisen od količine prepečencev, ki se popečejo. Izpusti se podatek o temperaturi gorilnika, saj ne vpliva na kakovost proizvoda.

V zvezi s pakiranjem je bila uvedena večja variabilnost, da bi lahko ustregli različnim zahtevam potrošnikov.

V. Povezava

V specifikaciji se v točki 4.6 Povezava v drugem odstavku zadnji stavek „Uporaba lokalnih surovin (voda iz Karlovih Varov, mineralna sol Karlovi Vari) in lokalna tradicija ter človeške izkušnje prispevajo h kakovosti proizvoda.“ nadomesti s stavkom „Uporaba lokalnih surovin (mineralna voda Karlovi Vari) in lokalna tradicija ter človeške izkušnje prispevajo h kakovosti proizvoda.“.

V tretjem odstavku se prvi stavek „Proizvod vsebuje mineralno vodo Karlovi Vari, v primeru ‚Karlovarský suchar special‘ tudi mineralno sol Karlovi Vari.“ nadomesti s stavkom „Proizvod vsebuje mineralno vodo Karlovi Vari.“ V zadnjem stavku tega odstavka se izpustijo besede „mineralne soli Karlovi Vari“.

Točka 5 Enotnega dokumenta je v skladu z navedenim.

Utemeljitev spremembe V

V času oblikovanja prvotne specifikacije se je mineralna sol Karlovi Vari pridobivala s posebno tehnologijo nanofiltracije, ki se danes ne uporablja več. Danes ima mineralna sol Karlovi Vari drugačne lastnosti, saj se pridobiva občasno in na različne načine. Zato se zdi primerno, da se mineralna sol Karlovi Vari in snovi, ki jih vsebuje, pri proizvodnji proizvoda „Karlovarský suchar special“ nadomesti z mineralno vodo Karlovi Vari brez dodane pitne vode. Ta postopek z ničimer ne vpliva na okus in druge lastnosti proizvoda.

ENOTNI DOKUMENT

„KARLOVARSKÝ SUCHAR“

EU št.: CZ-PGI-0105-01344 – 15.06.2015

ZOP ( ) ZGO ( X )

1. Ime

„Karlovarský suchar“

2. Država članica ali tretja država

Češka republika

3. Opis kmetijskega proizvoda ali živila

3.1 Vrsta proizvoda

Skupina 2.4: Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz točke 1

Trenutno se proizvajata dve vrsti prepečenca „Karlovarský suchar“: „Karlovarský suchar special“ in „Karlovarský suchar dietní“.

Oblika: rezine štruce kruha, pravilne oblike, ki ustreza modelu, v katerem je bil proizvod pečen.

Videz: enakomerno luknjičav, dobro popečen, čist, krhek, ustrezno suh, ne sme imeti sledi po zažganem in tujih snoveh.

Barva: zlato rjava, vendar ne potemnela.

Okus: pekovski proizvod finega okusa, ne sme biti niti grenak niti kisel ali imeti drugega tujega okusa.

Vonj: pekovski proizvod naravnega vonja, ne sme imeti vonja po žarkem niti drugega tujega vonja.

Fizikalno-kemijske lastnosti:

najmanjše količine posameznih surovin na 100 g proizvoda „Karlovarský suchar special“:

suha snov: najmanj 90 g

beljakovine: najmanj 10 g

maščobe: najmanj 1,7 g

ogljikovi hidrati: najmanj 64,1 g

energijska vrednost: 1 400–1 570 kJ

najmanjše količine posameznih surovin na 100 g proizvoda „Karlovarský suchar dietní“:

suha snov: najmanj 90 g

beljakovine: najmanj 10 g

maščobe: najmanj 1,5 g

ogljikovi hidrati: najmanj 63,9 g

energijska vrednost: 1 370–1 550 kJ

Na trg se dajejo pakirani v foliji z nalepko, potiskani foliji ali v kartonskih škatlah različne teže.

3.3 Krma (samo za proizvode živalskega izvora) in surovine (samo za predelane proizvode)

„Karlovarský suchar special“: pšenična moka, mineralna voda Karlovi Vari, izboljševalec moke, sladkor, strjene rastlinske maščobe, kvas, jedilna sol, jajčni rumenjak v prahu.

„Karlovarský suchar dietní“: pšenična moka, mineralna voda Karlovi Vari, pitna voda, izboljševalec moke, strjene rastlinske maščobe, kvas, jedilna sol.

Mineralna voda Karlovi Vari spada k mineralnim vodam z bikarbonatom-žveplom-natrijevim kloridom, s celotno mineralizacijo okoli 6,45 g/l in vsebnostjo mineralov med 560 in 980 mg/l.

3.4 Posebne faze proizvodnje, ki jih je treba izvajati na opredeljenem geografskem območju

Ključna surovina (mineralna voda Karlovi Vari) se pridobiva na opredeljenem območju. Predelava surovin in vse faze proizvodnje se izvajajo na opredeljenem območju.

Postopek proizvodnje za „Karlovarský suchar“:

testo se pripravi neposredno. Po doziranju se posamezne vstopne surovine zmešajo v nečkah z vodo. Ko je testo srednje čvrsto, se ga obdela s tolkačem in pusti počivati za kvašenje. Zrelo testo se v stroj razreže na rezine, ki se razdelijo in položijo v pomaščene modele, kjer vzhajajo. Po vzhajanju se v zaprtih modelih pečejo v krušni peči na paro ali rotacijski peči. Po peki se proizvodi vzamejo iz modelov in ohladijo na vozičkih. Nato se strojno razrežejo v majhne rezine, ki se položijo na trak za opekanje ali pladnje ter popečejo. Popečene rezine se položijo v predale in nato po ustrezni ohladitvi zavijejo.

3.5 Posebna pravila za rezanje, ribanje, pakiranje itn.

Proizvod se mora embalirati na kraju proizvodnje zaradi krhkosti proizvoda, občutljivosti na okoljsko vlažnost in da se zagotovi higiena ter boljša sledljivost proizvoda.

3.6 Posebna pravila za označevanje proizvoda, za katerega se uporablja registrirano ime

Na embalaži mora biti navedena oznaka „Karlovarský suchar“. Posebne zahteve glede označevanja nahajanja, črk, barv ipd. niso navedene.

4. Jedrnata opredelitev geografskega območja

Regija Karlovi Vari z mejami občin Karlovi Vari — Šemnice — Kyselka — Velichov — Ostrov — Hroznětín — Mezirolí — Stará Role — Karlovi Vari in ki vključuje navedene občine.

5. Povezava z geografskim območjem

Opredeljeno geografsko območje je zgodovinsko povezano z zdravilištvom in mineralno strukturo vrelcev in vode. Voda iz Karlovih Varov slovi po svojih edinstvenih lastnostih in izvira iz strukture vrelcev Karlovih Varov, ki sodi med najpomembnejše in najbolj znane strukture mineralnih voda v svetu. Zaradi razpok v zemeljski skorji in križanja pomembnih razpok v okolici izvira Karlovi Vari voda izvira prav na navedenem mestu.

Proizvod „Karlovarský suchar“ je poseben predvsem zaradi svojega slovesa in dolgotrajne tradicije proizvodnje na opredeljenem geografskem območju Karlovih Varov, krhkosti, lahke prebavljivosti in dietnih učinkov.

Proizvajalec tradicionalno metodo proizvajanja „Karlovarský suchar“ že desetletja uporablja le na opredeljenem geografskem območju, navedenem v točki 4. „Karlovarský suchar dietní“ je proizvod, ki se poleg zdraviliške nege in mineralnih voda omenja kot del kolorita Karlovih Varov in svetovnega slovesa tega zdravilišča.

Proizvod vsebuje mineralno vodo Karlovi Vari, ki mora biti sveža. Mineralna voda iz Karlovih Varov izboljšuje in olajša prebavo ter absorpcijo v črevesju.

Vzročno povezavo med geografskim območjem mesta Karlovi Vari in proizvodom „Karlovarský suchar“ je mogoče najti v zgodovinski prepletenosti proizvodnje „Karlovarský suchar“ v opredeljenem geografskem območju in uporabi krajevne mineralne vode za proizvodnjo. Karlovi Vari so zdraviliško mesto, ki je znano po svoji zdravilni mineralni vodi. Poleg tega obstaja dolgoletna tradicija in s tem izkušnje krajevnih prebivalcev s proizvodnjo proizvoda „Karlovarský suchar“, ki se v zdraviliški negi uporablja v dietetičnih programih.

Sklic na objavo specifikacije proizvoda

(drugi pododstavek člena 6(1) te uredbe)

http://www.upv.cz/dms/vestnik/vestnik_spolecny/2014/vestnik_50-2014.pdf#page=143

Věstník št. 50 z dne 10.12.2014, od str. 143 dalje.

(1) UL L 343, 14.12.2012, str. 1.